Foto: 123rf, Index

„Napolju đaci i zastavice,

i narod pritisnut mukom,

sa zadnjeg sedista ne vidim ništa,

samo odmahujem rukom.“



Bora Čorba, Crni Mercedes



SJEĆATE li se i nedavnog članka kako su uvjeti u nekim zagrebačkim vrtićima očajni? Odgajateljice rade u skučenim prostorima, često imaju i do 30-ero male djece u grupi, dok je samo jedna s njima u smjeni. Većina vrtića staro je između 30 i 40 godina, u njih se rijetko ulaže. Nerijetko se događa da odgajateljice same od svoje plaće kupuju materijale kako bi mogle s djecom izrađivati razne stvari i poticati ih na kreativnost. Opširnije

Što mislite, gdje su nestali novci? Nema ih? Ne budite naivni – novaca ima k'o blata. Hoćete dokaz? Grad Zagreb upravo počinje postupak javne nabave cijele lepeze motornih vozila za Grad, Holding i još neka gradska poduzeća. Planirana vrijednost nabave je 44.200.000,00 kn (bez PDV-a). Vozila se nabavljaju, tj. koriste putem operativnog leasinga na 48 mjeseci.

Među preko 250 vozila dobar dio su kombiji, furgoni ili „radnički“ automobili najniže klase, nešto sasvim razumljivo za potrebe grada, no neka vozila, kako da jednostavno kažemo – iskaču. I to debelo iskaču u ovo krizno vrijeme. U pitanju su skupe, petmetarske limuzine i pokoji luksuzni terenac.

Srednja klasa – do pet metara!

Kao prvo – ukoliko ne znate što se u Gradu Zagrebu smatra autom srednje klase – to su limuzine do pet metara. Viša srednja klasa ima pet metara i koji centimetar. Strah nas je i pomisliti što bi to bilo za njih visoka klasa, valjda Mercedes sa šestero vrata. Spomenimo i još nešto – u dokumentaciji stoji:

„Kako bi se ponuda smatrala prikladnom ponuđeno vozilo mora zadovoljiti sve traženo iz obrazaca „Tehnička specifikacija predmeta nabave“.“ Znači, ako nema bilo čega navedenog – ta ponuda ne zadovoljava. Tako čitajte tablice koje smo ovdje naveli.

Vozilo, kupuje se jedan primjerak, koje se označava kao „Viša srednja klasa“, ima karakteristike:

Dakle, preko pet metara dužine, minimalno, pazite minimalno 308 konja, uz još hrpu opreme iz koje izdvajamo: sjedala u kombinaciji tkanina/koža; profilirana prednja sjedala s električnim podešavanjem; grijanje prednjih i stražnjih sjedala; zatamnjena stakla na stražnjim vratima i stražnje staklo (netko važan će se ovdje voziti!), naplaci 19", ultrazvučna pomoć pri parkiranju sprijeda i kamera za nadzor kretanja unazad, kontrola pritiska u gumama, zračni ovjes - tvornička ugradnja (znate li uopće što je ovo?), i tako dalje.

Poznavatelji kažu da ovo gore odgovara BMW-u sedmici, koja košta brat-bratu milijun kuna.

Nabavljaju se devet vozila „Srednja klasa - Tip 1“. Ukoliko niste znali, to u Zagrebu znači:

Znači za grad, jedinicu lokalne samouprave Grad Zagreb i njegove firme, mjesto u kojemu teško da se radi gužvi može uopće voziti i dozvoljenom brzinom, minimalno 135 kw o trošku poreznih obveznika, duljina vozila brat-bratu pet metara, da se vidi tko je faca u selu. Sjedala u kombinaciji alcantara/koža, kaže dokumentacija, jer se valjda bez kožnih sjedala ne može obavljati javna funkcija. Prednja i stražnja sjedala su grijana, da guzica ne bi nazebla.

Tekst se nastavlja ispod oglasa

Nabavlja se i četiri vozila Srednja klasa - Tip 2, što je opet u Zagrebu specifičan izričaj za:

Zanimljivo, ovdje se traži samo grijanje prednjih sjedala – valjda ga sretni korisnik namjerava sam voziti.

Ma koja Švicarska!

Iako vaš autor voli planinariti po zagrebačkim bregima, ne mogu se zaista sjetiti neke velike potrebe za terenskim vozilima, pošto se provjereno do svakog kutka administrativne granice Grada Zagreba dođe u malom gradskom automobilu, i to modelu koji nije 4x4. No, neki u Zagrebu misle drugačije. Pa se nabavlja i šest terenaca:

Ukoliko vam ovo djeluje skromno, recimo da je možda i potrebno za gradilišta i slična mjesta, tu je i jedan superterenac, koji se također nabavlja temeljem ovog natječaja, model samo za sladokusce, i kojeg je vrlo teško objasniti službenom potrebom!





Ova terenska zvijer od skoro pet metara duljine i minimalno 240 „konja“ mora imati i naplatke od „najmanje 19 cola“, ali i naslone za ruke sprijeda i straga. Što reći? Kome ovo treba u obavljaju službene funkcije lokalne samouprave i lokalne firme? Budimo jasni – ovo je auto za pokazivanje, koji se nabavlja o trošku poreznih obveznika. Za koga i u čije ime? Ako morate uz brdo službeno – kupiti ćete radni stroj, ne luksuzni terenac!

Zaključite sami

Ukoliko živite u Zagrebu, i plaćate 18 posto prireza, dakle najveći prirez u ovoj državi – imate se razloga uvelike žaliti. Plaćate najveći prirez u državi, javni prijevoz je takav da morate voziti vlastiti automobil jer inače ne stignete nigdje, vrtići su kakvi već jesu, grad je jedan od već malobrojnih u Hrvatskoj gdje su škole u dvije smjene. Druge probleme i da ne nabrajamo. Zagreb ne daje onoliko koliko za njegov rad plaćate.

A sada pogledajte ove gore karakteristike i tablice. Službeni auto za službene svrhe treba imati – nije to danas ništa posebno. Međutim, pitanje je mjere. Čemu i zašto ovakva vozila? Bahate, skupe, pretjerane limuzine – za što? Za lokalnu samoupravu? Jedinica lokalne samouprave se pređe za sat vremena i u najskromnijem automobilu. Za strane delegacije? Pa za to se uredno može zamoliti na posudbu automobil iz Državnog protokola ili uzeti rent-a-car na jedan dan. Budimo jasni: ovo su automobili za ispunjavanje neiživljenih pubertetskih snova. Neki od njih koštaju više nego što zaradite u deset ili dvadeset godina.

Dragi građani Zagreba, ne treba ovo nešto puno komentirati – ova nabava skupih limuzina govori više nego što se govoriti svi predizborni plakati i izjave. Lokalni izbori su blizu, pa razmislite sami gdje se troše vaši, teško zarađeni novci. I ako izaberete istu ekipu – preporučam im da naredne godine otkažu ovaj operativni leasing i kupe neke Bentlyje i Maseratije.

Tko slučajno podacima ne vjeruje – opisana javna nabava je dostupna na stranicama Narodnih novina, broj nabave 2016/S 002-0009042.

